《丰城宝剑歌送李判簿之京》
元代·胡奎

丰城双剑如双龙，何年沈伏泥沙中。腾辉夜夜射牛斗，紫气化沙千丈虹。

不逢张雷识奇宝，至今甘与凡铁同。太阿龙泉雌与雄，玩之翕歘生雷风。

开元供奉佳孙子，磊落奇才有如此。手提三尺阴山冰，鸊鹈膏凝白鹇尾。

一剑跃入延平津，一剑飞腾如有神。双剑相离复相见，何况乡里同心人。

我歌双剑篇，酌尔一杯酒。会行高步上星辰，有待云霄重回首。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。